**Nepovratne finančne spodbude za pnevmatike višjega energijskega razreda pri tovornih vozilih in avtobusih**

Uradni list RS, št. 69/2019 z dne 22.11.2019

Obveščamo Vas, da je v Uradnem listu RS, št. 69/2019 z dne 22.11.2019 objavljen **javni poziv za nepovratne finančne spodbude/pomoči** (v nadaljevanju: nepovratne finančne spodbude) **za** okoljske naložbe nakupa in montaže energijsko učinkovitih **pnevmatik A razreda in B razreda kategorij C2 in C3, ki so kupljene in nameščene od vključno dne 1. 1. 2019** **do vključno dneva objave zaključka javnega poziva** v Uradnem listu Republike Slovenije pri vozilih za cestni promet:

– **kategorij N2**, vendar le za vozila katerih največja dovoljenja masa presega 7,5 t (kot je opredeljeno v Odredbi o omejitvi prometa na cestah v Republiki Sloveniji (Uradni list RS, št. 75/11)),

- **kategorij N3** – vozila za prevoz blaga z največjo maso večjo od 12 t;  
- **kategorij M3** – vozila za prevoz potnikov z več kot osmimi sedeži poleg sedeža voznika in največjo maso nad 5 t;  
- **kategorij O3** – priklopna vozila z največjo maso nad 3,5 t, vendar do vključno 10 t;  
- **kategorij O4** – priklopna vozila z največjo maso nad 10 t.

**pnevmatike razreda C2**: pnevmatike, namenjene predvsem za vozila kategorij M2, M3, N, O3 in O4, z indeksom nosilnosti posa­mezne pnevmatike ≤ 121 in znakom hitrostne kategorije ≥ „N)

**pnevmatike razreda C3**: pnevmatike, namenjene predvsem za vozila kategorij M2, M3, O3in O4, z enim od naslednjih indeksov nosilnosti:(i) indeks nosilnosti posamezne pnevmatike ≤ 121 in znak hitro­stne kategorije ≤ „M“;(ii) indeks nosilnosti posamezne pnevmatike ≥ 122.Pnevmatiko se lahko razvrsti v več kot en razred, če izpolnjuje vse ustrezne zahteve vsakega razreda, v katerega je razvrščena

Namen javnega poziva je povečati varnost ter gospodarnost in okoljsko učinkovitost tovornih vozil s spodbujanjem varčnih pnevmatik z boljšim izkoristkom goriva ter zmanjšanjem emisij CO2.

Za okoljsko naložbo se upošteva:

* **nakup in montaža pnevmatik najboljšega izkoristka goriva razreda A in razreda B**, določene skladno z Oceno potrebe po pregledu Uredbe (ES) št. 1222/2009 o označevanju pnevmatik ter Uredbo (EU) 2017/1369 Evropskega parlamenta in Sveta o označevanju z energijskimi nalepkami (UL L št. 198 z dne 28. 7. 2017, str. 1) ter Uredbo (ES) št. 661/2009 o homologaciji za pnevmatike;
* **ki so bile kupljene in nameščene od vključno dne 1. 1. 2019 dalje do vključno dneva objave zaključka javnega poziva** v Uradnem listu Republike Slovenije;
* **kot dokazilo o nakupu in montaži se šteje datum izdaje računa**, razen če iz podatkov na računu ne izhaja drugače;
* v primeru, da se **montaža izvede v lastni režiji** in za montažo ni bilo izdanega računa, se **kot dokazilo datuma montaže upošteva datum na internem delovnem nalogu o montaži;**
* tudi za **pnevmatike, kupljene v tujini**, **če** zanje **ni bila izplačana ali zaprošena druga pomoč** Republike Slovenije ali druge države članice Evropske unije (v nadaljnjem besedilu: EU) **za iste upravičene stroške**, v Republiki Sloveniji pa **je bila plačana okoljska dajatev** skladno z Uredbo o okoljski dajatvi zaradi onesnaževanja okolja zaradi nastajanja izrabljenih gum.

**Višina sredstev:**

* **Skupna višina sredstev** po tem javnem pozivu znaša **1.500.000,00 EUR.**
* **Višina** nepovratne finančne spodbude znaša **35 EUR za posamezno pnevmatiko**, ki je nameščena na vozilo.
* Največje možno **število priznanih pnevmatik na posamezno vozilo** za:
  + kategorijo N2, vendar le za vozila katerih največja dovoljenja masa presega 7,5 t – do 6 pnevmatik,
  + kategorijo N3 – do 12 pnevmatik,
  + kategorijo O3 – do 6 pnevmatik,
  + kategorijo O4 – do 12 pnevmatik,
  + kategorijo M3 – do 6 pnevmatik.

**Upravičene osebe** po javnem pozivu so:

* **pravne osebe, samostojni podjetniki posamezniki** in druge fizične osebe, ki opravljajo registrirane dejavnosti,
* **vpisane v poslovni register v Republiki Sloveniji**, razen njihovih podružnic v tujini,
* **imajo** v času nakupa in montaže pnevmatik, ter v času oddaje vloge **registrirano vozilo** na ime vlagatelja,
* **imajo veljavno licenco za izvajanje prevozov potnikov in/ali blaga v notranjem cestnem prometu** skladno z 19. členom Zakona o prevozih v cestnem prometu (Uradni list RS, št. 6/16 – uradno prečiščeno besedilo; v nadaljnjem besedilu: ZPCP-2) **ali licenco za izvajanje prevozov potnikov in/ali blaga v mednarodnem cestnem prometu** (licenca Skupnosti) skladno z 32.a členom ZPCP-2 z vsaj eno od naslednjih registriranih gospodarskih dejavnosti:
  + cestni tovorni promet,
  + mestni in primestni kopenski potniški promet,
  + medkrajevni in drug cestni potniški promet,

**Podjetja, ki niso upravičena** do nepovratne finančne spodbude**:**

* ki **imajo zapadle finančne obveznosti do Eko sklada** ali ne izpolnjujejo pogodbenih zavez po pogodbah sklenjenih z Eko skladom,
* ki **nimajo poravnanih davčnih in drugih obveznosti** do Republike Slovenije,
* ki **nimajo poravnanih obveznosti iz naslova plač ali socialnih prispevkov**,
* **v težavah** skladno z zakonom, ki ureja pomoč za reševanje in prestrukturiranje gospodarskih družb in zadrug v težavah,
* ki so **v postopku zaradi insolventnosti, stečajnem postopku ali postopku prisilnega prenehanja**,
* ki imajo **blokiran transakcijski račun**.

**Osnovni pogoj** za dodelitev spodbude **je pravočasna in popolna vloga.**

**Pravočasna vloga je,** če jo Eko sklad prejme pred objavo zaključka javnega poziva v Uradnem listu Republike Slovenije.

**Vloga je popolna**, ko vlagatelj predloži **v celoti izpolnjen ter podpisan obrazec Vloga 77SUB- PN19 v izvirniku** (obrazec vsebuje tudi izjavo o že prejetih »de minimis« pomočeh povezanih družb, ki bo podpisana s strani podjetja, ki nastopa kot upravičena oseba oziroma vlagatelj) **in obvezne priloge**, ki so:

* **kopija računa za nakup in montažo pnevmatik s specifikacijo**, iz katere je razvidna oznaka pnevmatik, ter natančnim nazivom in dimenzijami pnevmatik ter nazivom proizvajalca;
* v primeru, da **se montaža izvede v lastni režiji** in za montažo ni bilo izdanega računa, vlagatelj **predloži interni delovni nalog o montaži**, ki vsebuje podatek o registrski številki vozila, na katero se montaža pnevmatik nanaša **ter izpis iz poslovnih knjig vlagatelja**, iz katerega je razviden podatek o porabi časa in vrednosti opravljene storitve;
* **dokazilo o plačilu celotnega računa** (npr. kopija plačilnega naloga, izpis iz spletne banke, konto kartica kupca; ne zadostuje blagajniški prejemek, izjava izvajalca ipd.);
* **kopija prometnega dovoljenja** za vsa vozila, na katera so bile nameščene pnevmatike, ki so predmet nepovratne finančne spodbude;
* **kopija nalepke energijskega razreda pnevmatike** skladno z Uredbo (ES) št. 1222/2009 o označevanju pnevmatik;
* **potrdilo o plačani okoljski dajatvi** za pnevmatike, kupljene v tujini.

Za pridobitev nepovratne finančne spodbude po tem javnem pozivu veljajo za podjetja pravila o dodeljevanju pomoči po pravilu »de minimis«. Skupna višina pomoči »de minimis«, dodeljena podjetju, ne sme preseči 100.000,00 EUR v zadnjih treh proračunskih letih.

Javni poziv in dokumentacija za prijavo z obrazci so na voljo na spletni strani [www.ekosklad.si](http://www.ekosklad.si).

Javni poziv in obrazce lahko vlagatelji tudi naročijo pri Eko skladu, j.s.:

* na telefonskih številkah 01/241-48-40 in 01/241-48-65 v času telefonskih uradnih ur za stranke (ponedeljek, sreda in petek med 12. in 14. uro)
* po pošti na Eko sklad, j.s., Bleiweisova cesta 30, 1000 Ljubljana ali
* po e-pošti na e-naslovu [ekosklad@ekosklad.si](mailto:ekosklad@ekosklad.si).

Vlagatelj lahko odda vlogo na javni poziv od dneva objave v Uradnem listu Republike Slovenije dalje.

**Javni poziv je odprt do porabe sredstev** oziroma do objave zaključka javnega poziva v Uradnem listu Republike Slovenije.

Vloge, oddane po objavi zaključka v Uradnem listu Republike Slovenije, ne bodo obravnavane.

**Vlagatelj vloži pisno vlogo** na predpisanih obrazcih z vsemi dokazili in prilogami **osebno ali po pošti na naslov**: Eko sklad, j.s., Bleiweisova cesta 30, 1000 Ljubljana.

**Eko sklad** vlagatelju **dodeli nepovratno finančno spodbudo** na podlagi pravočasno vložene in popolne vloge **z odločbo** o dodelitvi nepovratne finančne spodbude.

Nepovratna finančna **spodbuda se izplača** ob razpoložljivih sredstvih predvidoma **v 60 dneh po dokončnosti odločbe** na transakcijski račun podjetja.

VIR: Uradni list RS, št. 69/2019 – 22.11.2019; <https://www.uradni-list.si/_pdf/2019/Ra/r2019069.pdf>